Tartalom

- Köszönetnyilvánítás

- Bevezetés

- A tigris megmutatja az utat

- Még valamit szeretnék megosztani Önnel, mielőtt belekezdünk

- Első fejezet

- Mi a trauma?

- Teljesen egyéni

- Tekintsünk új szemmel a gyógyulásra

- Második fejezet

- A trauma okai és tünetei

- A trauma fajtái

- Hallgassunk a testünkre

- A tünetek és a megjelenésük sorrendje

- Ismétlési kényszer

- Történnek „balesetek”

- A tünetek üzenetet hordoznak

- Harmadik fejezet

- Hogyan hat a testre a trauma?

- Üss, fuss és fagyj le

- Lépjünk ki a mozdulatlanságból

- A trauma gyógyításának szelíd, fokozatos módja

- Negyedik fejezet

- „A trauma gyógyítása tizenkét lépésben” program

- Útmutató a gyakorlatokhoz

- Eredmények

- Legyünk magunkkal kíméletesek

- Keressünk biztonságos helyet

- „A trauma gyógyítása tizenkét lépésben” program

- A második lépés – Földelés és kiegyensúlyozás

- A harmadik lépés – Erőforrások építése

- A negyedik lépés – Az „átélt érzettől” a konkrét érzetek követéséig

- Az ötödik lépés – Az aktiváció követése: érzetek, képek, gondolatok és érzelmek

- A hatodik lépés – Ingázás (penduláció). A tágulás és összehúzódás ritmusának követése

- A hetedik lépés – A küzdéses „üss” válasz: természetes agresszió vagy erőszak

- A nyolcadik lépés – A menekülési „fuss” válasz. Természetes menekülés kontra szorongás

- A kilencedik lépés – Erő és reziliencia kontra összeomlás és vereség

- A tizedik lépés – A félelem leválasztása a mozdulatlansági válaszról

- A tizenegyedik lépés – Orientáció: visszatérés a belső környezetből a külső környezetbe és a társas létbe

- A tizenkettedik lépés – Megnyugvás és integráció

- Ötödik fejezet

- A szexuális trauma. A szent seb begyógyítása

- A szexuális trauma kezelése

- Trauma és kötődés

- Az örökség átalakítása

- Az egészséges szexualitás

- Szexuális érzelmeink szabályozása

- Hatodik fejezet

- Spiritualitás és trauma. Út az ébredéshez

- Önátadás és átalakulás

- Hasznos tippek és tanácsok a trauma megelőzéséhez

- Elsősegélynyújtás felnőtteknek

- A trauma megelőzése gyermekeknél

- További források

- A szerzőről

Peter A. Levine

A TRAUMA GYÓGYÍTÁSA

Gyakorlati program a tested bölcsességének újrafelfedezéséhez

A fordítás az alábbi kiadás alapján készült:

Peter A. Levine: Healing Truma: A Pioneering

Program for Restoring the Wisdom of Your Body

Copyright © 2005, 2008 Peter A. Levine

Fordította: Szabó Olimpia

Szakmai lektor: Dr. Mogyorósy-Révész Zsuzsanna

Szerkesztette: Gutman Bea

Borítóterv: Kovács Tamás

Hungarian edition © Kulcslyuk Kiadó, 2010

Minden jog fenntartva!

ISBN 978-615-5932-89-2

Felelős kiadó: Hasenfracz Péter

www.kulcslyukkiado.hu

Köszönjük a vásárlást a szerző és a kiadó, valamint a terjesztő nevében is. Vásárlásával támogatta, hogy Magyarországon az elektronikus könyvkiadás fejlődni tudjon, a digitális kereskedelemben kapható könyvek választéka egyre szélesebb legyen. Köszönjük, és reméljük webáruházunkban hamarosan viszontlátjuk.

A könyv a kiadó írásbeli jóváhagyása nélkül sem egészében, sem részleteiben nem sokszorosítható vagy közölhető, sem írott, sem elektronikus sajtóban, beleértve mindennemű internetes közlést is.

Köszönetnyilvánítás

Szeretnék köszönetet mondani klienseimnek a bizalmukért, a bátorságukért, és hogy elkísérhettem őket az útjukon. Kiváltképp a gyerekek és a csecsemők iránt érzek hálát, akik ámulatba ejtettek ártatlanságukkal, szárnyaló lelkükkel, „játékukkal” pedig rávilágítottak arra, hogy a bölcs emberi szervezet képes meggyógyítani önmagát, és újra teljes egészként működni.

Hálával tartozom a szüleimnek, Morrisnak és Helennek az élet ajándékáért, mely által munkám megvalósulhatott, valamint folyamatos és feltétlen támogatásukért a létezés mindkét oldaláról. Pouncernek, a dingómnak, aki állandó társamként az állatvilágba kalauzolt el, és aki tizenhét évesen boldogan kergette az utolsó nyulát: köszönöm, hogy megmutattad nekem a testi létezés eleven örömét.

Köszönöm rengeteg elképesztően tehetséges hallgatómnak – és kollégámnak –, hogy támogattak és kihívások elé állítottak; külön köszönet illeti a Somatic Experiencing® elhivatott oktatóit, amiért megállás nélkül dolgoznak, hogy ez a munka közkinccsé válhasson. Nagyon hálás vagyok kedves barátomnak, Maggie Kline-nak, amiért nagylelkűen segítette és támogatta ezt és a többi projektemet is. Köszönetemet fejezem ki Maureen Harringtonnak a segítségéért. És végül hálával tartozom Tami Simonnak a víziójáért és szakadatlan támogatásáért, hogy ezeket az ötleteket és eszközöket a nagyközönség elé tárhassuk.

Végezetül köszönöm a sorsnak, a végzetnek, a szinkronicitásnak, sőt a vakszerencsének és a véletlen egybeesésnek, hogy ilyen szokatlan életutam és munkám lehet. Abban a megtiszteltetésben van részem, hogy évek óta mély és tartalmas élményeket oszthatok meg rengeteg kliensemmel, tanítványommal és munkatársammal.

Peter A. Levine, PhD

Ha magatokban azt hozzátok létre,
amitek van,
meg fog menteni titeket.
Ha az nincs bennetek,
az, ami nincs bennetek,
meg fog ölni titeket.*
A gnosztikus evangéliumok

* Hubai Péter fordítása.

Bevezetés

A tigris megmutatja az utat

Harmincöt éve tanulmányozom a stressz és a trauma jelenségét, valamint segítem a hozzám fordulókat, hogy felgyógyuljanak a hatásaikból. Gyakran kérdezik tőlem, hogyan lehetséges az, hogy olyan morbid témával foglalkozom, mint a trauma, mégsem égek ki és nem leszek tőle depressziós. Azt szoktam erre válaszolni, hogy életem mélységesen kielégítő és felemelő élménye, amikor tanúja lehetek annak az átalakulásnak, ahogy a klienseim felülkerekednek a traumájukon.

Elöljáróban hadd szóljak néhány szót magamról. Pályafutásomat az 1960-as évek közepén a radikális szellemiségű Kaliforniai Egyetemen kezdtem. A halmozódó stressznek az idegrendszerre gyakorolt hatását tanulmányozva gyanítani kezdtem, hogy az élőlények többsége veleszületetten képes arra, hogy lerázza magáról a fenyegető és stresszes események hatásait. Akkoriban mit sem tudtam még a pszichológiai traumáról – hiszen csak tizenöt évvel később írták le modern formájában a fogalmat. Különböző stresszcsökkentő módszerekkel kísérleteztem, amelyek egy „új” elképzelésen, az elme és a test kapcsolatán alapultak.

Kutatásaim ezen korai szakaszában különös esemény történt, amely új irányt szabott a munkámnak. Egy pszichiáter, aki ismerte a stresszel kapcsolatos kutatásaimat, arra kért, hogy fogadjam egy páciensét, aki különféle „pszichoszomatikus” tünetektől, például migréntől, premenstruációs szindrómától (PMS), krónikus fájdalomtól és fáradtságtól, valamint súlyos pánikrohamoktól szenvedett. A pszichiáter úgy vélte, hogy jótékony hatással lenne a páciensre, ha megtanulná ellazítani a testét.

Elkezdtem dolgozni a pácienssel (nevezzük most „Nancynek”), aki lassacskán ellazult, aztán hirtelen, minden előzmény nélkül elhatalmasodott rajta a pánik. Halálra rémültem, és fogalmam sem volt, mit kellene tennem, de ekkor lelki szemeim előtt egy pillanatra egy támadásra kész tigris képe jelent meg. Olyan volt, mint egy látomás, amelynek akkor még nem sejtettem a forrását.

– Egy tigris leselkedik magára, Nancy! – bukott ki belőlem gondolkodás nélkül. – Fusson, meneküljön a sziklák közé! Fusson, ha kedves az élete! – Döbbenten láttam, hogy Nancy egész testében reszketni és rázkódni kezd. Az arca kipirult és szakadt róla a veríték. Jó néhány perc elteltével aztán vett néhány mély lélegzetet. Ez a reakció, amely mindkettőnket megrémített, csaknem egy órán keresztül hullámokban tört rá. Végül azonban mélységes megnyugvás töltötte el, és azt mondta, úgy érzi, mintha meleg, bizsergető hullámokon lebegne.

Nancy elmesélte, hogy az alatt az egy óra alatt látta magát négyévesen, amint lefogják, hogy éterrel elaltassák a mandulaműtéte előtt. Borzalmas volt a gyerekként átélt élmény, attól félt, hogy megfullad – ez idéződött föl benne, és ezt élte át újra, amikor nálam járt. Gyerekként kiszolgáltatottnak és tehetetlennek érezte magát. Ez után az egyetlen alkalom után drámaian javult az összes súlyos tünete, és jobb minőségben élhette tovább az életét.

Ez az élmény Nancyvel az egész pályámra hatást gyakorolt. Új utakat nyitott meg a stressz és a trauma természetére vonatkozó kutatásaimban, jobban megértettem, miként hatnak ezek a testre, és ez vezetett ahhoz, hogy a trauma utóhatásait, amelyek annyiféle negatív és romboló formát képesek ölteni, egészen új módon kezdtük kezelni.

A feldolgozatlan trauma hatalmas pusztítást vihet végbe az életünkben. Megváltoztathatja a szokásainkat és a világról alkotott nézeteinket, függőségekhez és katasztrofálisan rossz döntésekhez vezethet. Károkat okozhat a családi életünkben és a kapcsolatainkban. Testi fájdalmat, tüneteket és betegségeket válthat ki, önpusztító viselkedésekre késztethet. A trauma azonban nem feltétlenül jelent életfogytig tartó büntetést.

A mögöttem álló évtizedek kutató- és gyógyítómunkájának eredményeképpen kifejlesztettem egy olyan megközelítést, amely testi és mentális gyakorlatok révén segíthet megszabadítani a testet és az elmét a trauma bénító hatásaitól. Az elmúlt harminc év folyamán túlzás nélkül több ezer ember gyógyulásának lehettem szemtanúja.

E könyv és a hozzá tartozó hanganyagok „A trauma gyógyítása tizenkét lépésben” nevű programomat mutatják be. A program segítségével Ön már az első napon megkezdi a gyógyulást. Ahogy pedig az azt követő hetekben és hónapokban folyamatosan használja a programot, fokozatos gyógyulást fog tapasztalni, a teste és az elméje megszabadul a trauma hosszú távú tüneteitől.

Mielőtt azonban részletesen megismerkednénk a programmal, szeretnék egy rövid elméleti áttekintést adni arról, hogy voltaképpen mi is a trauma, és pontosan hogyan okoz ilyen sokféle tünetet a testben. A könyv első fejezeteiben minden információt megtalál, ami ahhoz szükséges, hogy megértse, a tizenkét lépéses program miért és hogyan működik.

Fontos, hogy elolvassa ezeket a fejezeteket, mielőtt belekezd a gyakorlatokba. Ha már tudja, hogy mi a trauma, és az miként befolyásolhatja az életét, sokkal nagyobb az esélye annak, hogy a gyakorlatok erőteljes pozitív hatást fognak gyakorolni az Ön feldolgozatlan traumájára.

A tigris felébresztése. Hogyan dolgozható fel a trauma?* című könyvemben sokkal részletesebben írok a kutatásaimról és a trauma élettanáról. Ha többet szeretne megtudni a téma elméleti vonatkozásairól és konkrét esetekről, ha kíváncsi rá, hogy mi a tudományos magyarázata a program sikerének, akkor ezt a könyvet ajánlom a figyelmébe. Számos inspiráló történetet talál benne olyan személyekről is, akik múltbeli traumájuk után jelentős gyógyulást tapasztaltak. De hadd nyugtassam meg, hogy ebben a kötetben is mindent megtalál, ami ahhoz szükséges, hogy sikerrel csinálhassa végig „A trauma gyógyítása tizenkét lépésben” programot.

Még valamit szeretnék megosztani Önnel, mielőtt belekezdünk

A szenvedést szinte minden nagy spirituális hagyományban az ébredés kapujának tekintik. A nyugati kultúrában ezt az összefüggést fedezhetjük fel a bibliai Jób történetében, valamint a középkori miszticizmusban a lélek sötét éjszakájának nevezett jelenségben. Ám a szenvedés átalakító ereje a legtisztább formájában talán a Buddha által megfogalmazott négy nemes igazságban mutatkozik meg. Jóllehet a szenvedés nem azonos a traumával, Buddha tanítása a szenvedés természetéről olyan tükröt tart elénk, amelyben megvizsgálhatjuk a traumák életünkre gyakorolt hatásait is.

A Buddha által megfogalmazott első nemes igazság értelmében a szenvedés az emberi lét elválaszthatatlan része. Ha nem akarunk szembenézni a fájdalmas élményekkel, nem kezdődhet meg a gyógyulás folyamata. Valójában éppen az ellenállás, a tagadás váltja ki és hosszabbítja meg a szükségtelen szenvedést.

A második nemes igazság kimondja, hogy fel kell derítenünk, mi okozza a szenvedésünket. Vennünk kell a bátorságot, hogy a szenvedésünk mélyére tekintsünk. Sokszor abban a hitben ringatjuk magunkat, hogy minden bajunk a múlt eseményeiben gyökerezik. De bármi váltotta is ki az eredeti traumát, a mélyebb igazság az, hogy szenvedésünk nagy valószínűséggel abból ered, ahogy a múltban történt eseménynek a jelenben érezhető hatását kezeljük.

A harmadik nemes igazság szerint a szenvedés átalakítható és gyógyítható. Bármilyen nehezen hihető is ez sokak számára, akiket valamilyen trauma ért, a traumából igenis felgyógyulhatunk. A traumatizált embertársaim felépülését támogató munkám során megtapasztalhattam, hogy mindenkiben ott rejlik a gyógyulás képessége.

A negyedik nemes igazság kijelenti, hogy ha azonosítottuk szenvedésünk forrását, meg kell találnunk a megfelelő utat, amelyen elindulhatunk. Hiszek benne, hogy az általam kifejlesztett „A trauma gyógyítása tizenkét lépésben” program Önt is kivezeti majd a szenvedésből, és segít abban, hogy újra élvezni tudja az élet egyszerű csodáit.

Első fejezet

Mi a trauma?

A trauma az emberi szenvedés leginkább figyelmen kívül hagyott, eltagadott, félreértett és legkevésbé kezelt oka. Amikor a trauma szót használom, akkor azokról a gyakran egészen bénító tünetekről beszélek, amelyektől sokan életveszélyesnek vagy rendkívül megterhelőnek megélt élmények utóhatásaként szenvednek. A traumát újabban divatszóként is használják a „hétköznapi stressz” helyett: „Traumatikus napom volt ma a munkahelyemen.” Ez a szóhasználat azonban teljességgel félrevezető. Igaz ugyan, hogy minden traumatikus esemény stresszes, de nem minden stresszes esemény okoz traumát.

Teljesen egyéni

Ha traumáról van szó, nincs két egyforma ember. Ami az egyik ember számára hosszú távon ártalmas, az a másik számára esetleg felvillanyozó. A veszélyre adott reakcióinkat számos tényező határozza meg. Ezek a reakciók függenek a genetikai meghatározottságtól, az egyén korábbi traumáitól, sőt, a családja működésétől is. Lényeges, hogy ezeket a különbségeket tekintetbe vegyük. Ha tisztában vagyunk vele, hogy bizonyos típusú kora gyermekkori élmények komolyan megnehezíthetik a problémákkal való megküzdésünket és boldogulásunkat a világban, akkor kemény bírálat helyett máris együttérzőn és segítőkészen viszonyulhatunk nemcsak önmagunkhoz, hanem másokhoz is.

Talán a legfontosabb, amit a traumáról megtanultam, hogy mindannyiunk, de legfőképpen a gyerekek számára lelkileg igencsak megterhelőek lehetnek azok a dolgok, amelyeket hétköznapi eseményeknek szoktunk nevezni. Traumatizáltnak még a közelmúltban is csak azokat a katonákat tekintettük, akik háborús borzalmakat éltek át, illetve azokat a civileket, akik súlyos erőszak áldozataivá váltak, vagy katasztrofális balesetet és sérülést szenvedtek. Ez a szűk értelmezés azonban nem is állhatna távolabb az igazságtól.